Tο «The Favourite» του Λάνθιμου ήταν φαβορί των φετινών βραβείων που απονέμονται από το Independent Film Project και απέσπασε 10 βραβεία από τις 13 υποψηφιότητες που είχε συγκεντρώσει.

Στην Τελετή που πραγματοποιήθηκε την Κυριακή 2 Δεκεμβρίου και παρουσίασε ο Ράσελ Τόβι, η μαύρη κωμωδία Λάνθιμου κέρδισε τα βραβεία Καλύτερης Βρετανικής Ανεξάρτητης ταινίας, Σκηνοθεσίας, Σεναρίου, Α’ Γυναικείου για την Ολίβια Κόλμαν (η οποία έχει κερδίσει κάθε φορά που έχει προταθεί, προηγούμενες νίκες της ήταν στα «Αστακός», «Hyde Park on Hudson» και «Τυραννόσαυρος»), Β’ Γυναικείου για την Ρέιτσελ Βάις, Φωτογραφίας, Κοστουμιών, Καλλιτεχνικής Διεύθυνσης, Μακιγιάζ-Κομμώσεις και Κάστινγκ.

Την ταινία του Λάνθιμου ακολούθησε με 2 βραβεία το «Μια Αμερικανική Ληστεία» (American Animals) του Μπαρτ Λέιτον, κερδίζοντας το Καλύτερο Μοντάζ και Πρωτοεμφανιζόμενου Σεναριογράφου. Το βραβευμένο στις Κάννες «Δεν Ήσουν Ποτέ Εδώ» της Λιν Ράμσεϊ απέσπασε τα Βραβεία Ήχου και Μουσικής για τον Τζόνι Γκρίνγουντ. Το “ROMA” του Αλφόνσο Κουαρόν βραβεύτηκε στην κατηγορία Καλύτερης Διεθνούς Ανεξάρτητης Παραγωγής, ο Αλεσάντρο Νίβολα απέσπασε το Βραβείο Β’ Αντρικού για την «Ανυπακοή», ενώ η σπουδαία Τζούντι Ντεντς, πολιτιστικός θησαυρός της Βρετανίας, τιμήθηκε με Βραβείο Συνολικής προσφοράς.

Αναλυτικά οι νικητές:

Καλύτερη Βρετανική Ανεξάρτητη Ταινία: The Favourite

Σκηνοθεσία: Γιώργος Λάνθιμος, The Favourite

Σενάριο: The Favourite

Α’ Γυναικείος ρόλος: Ολίβια Κόλμαν (The Favourite)

Α’ Αντρικός: Τζο Κόουλ (A Prayer Before Dawn)

Β’ Γυναικείος: Ρέιτσελ Βάις (The Favourite)

Β’ Αντρικός: Αλεσάντρο Νίβολα (Ανυπακοή)

Καλύτερη Διεθνής Ανεξάρτητη Παραγωγή: Roma

Πρωτοεμφανιζόμενος Ηθοποιός: Τζέσι Μπάκλεϊ (Κτήνος)

Βραβείο Douglas Hickox Πρωτοεμφανιζόμενου Σκηνοθέτη: Ρίτσαρντ Μπίλινγκχαμ (Ray & Liz)

Πρωτοεμφανιζόμενος Σεναριογράφος: Μπαρτ Λέιτον (Μια Αμερικανική Ληστεία)

Πρωτοεμφανιζόμενος Παραγωγός: Ζακι Ντέιβις (Ray & Liz)

Βραβείο Discovery: Voyageuse

Καλύτερο Ντοκιμαντέρ: Evelyn

Καλύτερη Βρετανική Ταινία Μικρού Μήκους: The Big Day